সীতাকুণ্ড মডেল থানার এএসপি সাইফুল ইসলাম জানান, গুঁড়ো দুধবাহী কাভার্ডভ্যানটি লেভেল ক্রসিং পার হওয়ার সময় লাইনে আটকে যায়। এরইমধ্যে ময়মনসিংহ থেকে চট্টগ্রামগামী বিজয় এক্সপ্রেস ওই ক্রসিংয়ে চলে এলে বিকট শব্দে সংঘর্ষ হয়। ট্রেনের ইঞ্জিনের সঙ্গে সংঘর্ষে ভ্যানটি একপ্রকার ছিন্নভিন্ন হয়ে যায়। ভ্যানে থাকা গুঁড়োদুধের প্যাকেট ছড়িয়ে পড়ে রেললাইনজুড়ে। ট্রেনের ইঞ্জিনসহ পাঁচটি বগি লাইন ছিঁড়ে বেরিয়ে যায়, যার মধ্যে একটি বগি উল্টে পড়ে যায় মাটিতে। তিনি আারও বলেন, তারা ঘটনাস্থল থেকে একজনের লাশ উদ্ধার করলেও তার পরিচয় জানতে পারেননি। নিহত ব্যক্তি ট্রেনের যাত্রী না ভ্যানের আরোহী ছিলেন সেটাও স্পষ্ট নয়। এদিকে উদ্ধারকারী ট্রেন ঘটনাস্থলে পৌঁছেছে। ট্রেন চলাচল সচল করতে আরও কয়েক ঘণ্টা লাগতে পারে বলে জানিয়েছেন সাইফুল ইসলাম।-ডেস্ক